Supply chain management practices in the Greek healthcare sector
Authors: Μπιάλας Χρήστος 
Published: September 2021

Ο ολοένα αυξανόμενος ανταγωνισμός μεταξύ παρόχων υπηρεσιών υγείας και η ανάγκη για τη συγκράτηση και τον περιορισμό των εξόδων για υπηρεσίες υγείας σε παγκόσμιο επίπεδο ωθεί τις επιχειρήσεις και τους οργανισμούς που δραστηριοποιούνται σε αυτό το χώρο να επανακαθορίσουν τις επιχειρησιακές τους στρατηγικές. Στο νευραλγικό αυτό τομέα το ζητούμενο είναι η μείωση του λειτουργικού κόστους με την παράλληλη διασφάλιση της υψηλής ποιότητας των παρεχομένων υπηρεσιών, δύο στόχων που εκλαμβάνονται ως αντικρουόμενοι από πολλούς επαγγελματίες του χώρου της υγείας. Η διαχείριση της εφοδιαστικής αλυσίδας αποτελεί ένα γνωστικό αντικείμενο με πεδία εφαρμογής που μπορούν να διαδραματίσουν κομβικό ρόλο στην επίτευξη των παραπάνω. Συνεπώς, η διερεύνηση και ανάλυση σχετικών πρακτικών αποτελεί ένα πολλά υποσχόμενο πεδίο έρευνας ειδικά για το χώρο της υγείας και μπορεί να οδηγήσει σε σημαντικά συμπεράσματα και διαπιστώσεις με πρακτικές προεκτάσεις. Με βάση τα παραπάνω, η παρούσα διατριβή εξέτασε αρχικά την υπάρχουσα βιβλιογραφία σχετικά με την υιοθέτηση πρακτικών διαχείρισης της εφοδιαστικής αλυσίδας στο χώρο της υγείας, αναδεικνύοντας τη σχετική έλλειψη ερευνητικών εργασιών συγκριτικά με άλλους τομείς. Έχοντας ως στόχο τη διερεύνηση της υιοθέτησης σχετικών πρακτικών και την αποτίμηση της επίδρασης αυτών σε δείκτες οικονομικής απόδοσης των νοσοκομείων, ακολουθήθηκε μια μεθοδολογία που περιελάμβανε τόσο ποιοτικές όσο και ποσοτικές μεθόδους. Στα πλαίσια της ποιοτικής διερεύνησης πραγματοποιήθηκαν δύο μελέτες περίπτωσης σε δύο ελληνικά δημόσια νοσοκομεία με στόχο (1) την απόκτηση γνώσεων σχετικά με τις λειτουργίες της εφοδιαστικής αλυσίδας σε νοσοκομεία, (2) την προσαρμογή των σχετικών πρακτικών στις ιδιαίτερες απαιτήσεις του χώρου της υγείας, (3) την υλοποίηση τέτοιων πρακτικών εξετάζοντας πιθανά εμπόδια και πιθανούς καταλύτες για την υιοθέτησή τους, και (4) τη μέτρηση τις επίδρασης των πρακτικών αυτών σε οικονομικά μεγέθη των νοσοκομείων. Τα αποτελέσματα των μελετών περίπτωσης παρείχαν θετικές ενδείξεις ως προς τη συνεισφορά της υιοθέτησης πρακτικών διαχείρισης της εφοδιαστικής αλυσίδας στη βελτίωση των λειτουργικών επιδόσεων των νοσοκομείων και συνέβαλλαν στη διαμόρφωση του ερευνητικού μοντέλου για το σκέλος της ποσοτικής έρευνας της διατριβής. Στα πλαίσια αυτά (1) αξιοποιήθηκαν θεωρίες και προηγούμενες έρευνες γύρω από την υιοθέτηση σύγχρονων τεχνολογιών, (2) εντοπίστηκαν σχετικές πρακτικές διαχείρισης της εφοδιαστικής αλυσίδας ακολουθώντας μια ολιστική προσέγγιση, (3) αναλύθηκε ο σχετικός ρόλος των Συστημάτων Επιχειρησιακών Πόρων (ERP Systems), (4) αξιολογήθηκαν οι κύριες παράμετροι που επηρεάζουν την υιοθέτηση σχετικών πρακτικών στην εφοδιαστική αλυσίδα των νοσοκομείων, και (5) εξετάστηκε η επίδρασή τους σε οικονομικούς δείκτες των νοσοκομείων. Κάνοντας χρήση της μεθοδολογίας των δομικών μοντέλων εξισώσεων - Structural Equation Modeling (SEM), το ερευνητικό μοντέλο εξετάσθηκε με τη βοήθεια δεδομένων που συγκεντρώθηκαν μέσω ερωτηματολογίων από 103 δημόσια νοσοκομεία της Ελλάδας. Η ανάλυση των δεδομένων της ποσοτικής έρευνας έδειξε ότι η τεχνολογική ετοιμότητα καθώς και η οργανωτική ετοιμότητα των νοσοκομείων, τα προσδωκόμενα οφέλη και το μέγεθος των νοσοκομείων έχουν σημαντική επίδραση στην έκταση της υιοθέτησης πρακτικών διαχείρισης της εφοδιαστικής αλυσίδας στα νοσοκομεία. Τα δεδομένα της έρευνας κατέδειξαν επίσης τη θετική συσχέτιση της υιοθέτησης σχετικών πρακτικών με δείκτες που μετρούν την οικονομική αποτελεσματικότητα των νοσοκομείων. Κατ’ αυτό τον τρόπο συνιστούν την εφαρμογή των πρακτικών αυτών ως μέσο για την επίτευξη ενός βασικού στόχου των νοσοκομείων, που έγκειται στην παροχή ποιοτικών υπηρεσιών υγείας με μειωμένο λειτουργικό κόστος.